**Broj: 711-I-479-M-152/22-02-17**

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Franka Mekišića, direktora trgovačkog društva Libertas – Dubrovnik d.o.o.,** za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

**Sukladno članku 17. stavku 2. ZSSI/21-a, obveznik Franko Mekišić, može uz profesionalno obnašanje dužnosti direktora trgovačkog društva Libertas – Dubrovnik d.o.o. povremeno 8 sati tjedno obavljati poslove za Avax S.A. - Podružnica Zagreb i za to primati plaću, što je dužan navesti u imovinskoj kartici koju podnosi Povjerenstvu.**

Obrazloženje

Zahtjev za davanjem mišljenja Povjerenstva podnio je Franko Mekišić, direktor trgovačkog društva Libertas – Dubrovnik d.o.o. U knjigama ulazne pošte Povjerenstva zahtjev je zaprimljen 18. ožujka 2022. pod poslovnim brojem 711-U-3740-M-152/22-01-3, povodom kojeg se vodi predmet broj M-152/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Franko Mekišić, povodom obnašanja dužnosti direktora trgovačkog društva Libertas – Dubrovnik d.o.o, kojem su suosnivači Grad Dubrovnik i 9 jedinica lokalne samouprave, dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da uz pisanu suglasnost Skupštine trgovačkog društva Libertas – Dubrovnik d.o.o. od trenutka imenovana na dužnost direktora istog trgovačkog društva ima sklopljen ugovor o dopunskom radu na 8 sati tjedno s poslovnim subjektom Avax S.A. - Podružnica Zagreb, u kojem je prije stupanja na navedenu dužnost bio zaposlen u punom radnom vremenu. Obveznik ističe kako poslove direktora trgovačkog društva Libertas – Dubrovnik d.o.o. temeljem sklopljenog ugovora o radu obavlja u trajanju od 40 sati tjedno, a izvan radnog vremena u tome društvu obavlja poslove u trajanju od 8 sati tjedno za Avax S.A. - Podružnica Zagreb, sukladno članku 61. stavku 3. Zakona o radu.

Nadalje iznosi da je predmet poslovanja trgovačkog društva Libertas-Dubrovnik d.o.o. pružanje usluge javnog linijskog prijevoza putnika u Dubrovniku i okolnim općinama (prijevoz putnika autobusima za potrebe jedinica lokalne samouprave koje su suosnivači društva), dok je predmet poslovanja Avax S.A. - Podružnica Zagreb isključivo gradnja velikih infrastrukturnih projekta, a jedini ugovoreni projekt koje imaju u Republici Hrvatskoj je izgradnja Stonske obilaznice, kao dijela pristupnih cesta Pelješkom mostu. Navodi da između dva navedena poslovna subjekata nema bilo kakve poslovne ili druge povezanosti.

Obveznik traži mišljenje može li za vrijeme obnašanja dužnosti trgovačkog društva Libertas – Dubrovnik d.o.o. u trajanju od 40 sati tjedno obavljati navedeni dopunski rad u trajanju od 8 sati tjedno.

Sukladno članku 11. stavku 3. ZSSI/21-a imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama, a prema stavku 5. istog članka Zakona podaci o imovini obuhvaćaju i podatke o dohotku od nesamostalnog rada.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz navoda zahtjeva za mišljenje proizlazi da obveznik Franko Mekišić dužnost direktora trgovačkog društva Libertas – Dubrovnik d.o.o. obnaša u radnom odnosu u punom radnom vremenu, odnosno da istu obnaša profesionalno, dok istodobno za Avax S.A. - Podružnica Zagreb izvan radnog vremena obavlja dopunski rad 8 sati tjedno, gdje je obveznik prije stupanja na navedenu dužnost bio zaposlen te među navedenim poslovnim subjektima ne postoji bilo kakav poslovni odnos koji bi za obveznika mogao predstavljati sukob interesa.

S obzirom na trajanje dopunskog rada od 8 sati tjedno, Povjerenstvo zaključuje da se ne radi o stalnom i redovitom obavljanju drugih poslova, već o njihovom povremenom obavljanju, koje sukladno članku 17. stavku 2. ZSSI/21-a, obveznik može obavljati za vrijeme obnašanja javne dužnosti i bez prethodnog odobrenja Povjerenstva.

Stoga obveznik Franko Mekišić, može uz profesionalno obnašanje dužnosti direktora trgovačkog društva Libertas – Dubrovnik d.o.o. povremeno za Avax S.A. - Podružnica Zagreb obavljati poslove 8 sati tjedno te za to stjecati plaću, pri čemu je dužan u imovinskoj kartici koju podnosi Povjerenstvu navesti podatak o obavljanju ovih drugih poslova te visinu plaće koju za to prima.

 Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana